આ દશ્ય જોઈને મારા હૃદયે થડકારો અનુભવ્યો. બીજી જ ક્ષણે મેં ચાવાળા ભાઈને ત્રણ મસાલાવાળી ચા બનાવવાનો ઑર્ડર આપ્યો અને સૂચના આપી કે પૈસા મારી પાસેથી લેવા. પેલા ગરીબ દંપતી પાસે હું ગયો અને 10/- રૂપિયા આપીને કહ્યું, ‘બેબીને બિસ્કિટ ખવરાવજો.’ ગરીબ શ્રમિક પરિવારને ‘થેંક યૂ સાહેબ/ભાઈ’ એમ શિષ્ટાચાર કહો કે વિવેક કહો એ તો આવડે નહીં, પરંતુ મારી તેજ-અનુભવી આંખોને તે બંનેની આંખોમાં લાગણી અને આભાર સ્પષ્ટ વંચાતો હતો. મને મારું ‘થેંક યૂ’ મળી ગયું. એ ગરીબ દંપતીના મોં પરના ભાવ અને આભારની લાગણી આજે પણ જાણે ગઈકાલનો બનાવ હોય તેમ મને યાદ છે.